Informácia o činnosti Medzinárodného podporného fondu na odstavenie reaktora V1 
v Jaslovských Bohuniciach

Uznesením vlády SR č. 70/2003 k Finančnému memorandu Osobitného programu 2002 na podporu vyradenia Jadrovej elektrárne V1 Jaslovské Bohunice z prevádzky a následných opatrení v odvetví energetiky na Slovensku bolo ministrovi hospodárstva uložené v bode C.1 každoročne do 15. decembra predložiť na rokovanie vlády Informáciu o činnosti Medzinárodného podporného fondu na odstavenie reaktora V1 v Jaslovských Bohuniciach (BIDSF) a Projektovej manažérskej jednotky (PMJ) ustanovenej v zmysle časti 3 Rámcovej dohody medzi SR  a Európskou bankou pre obnovu a rozvoj (EBOR)

Dňa 15. 11. 2001 schválila vláda SR definitívne znenie Rámcovej dohody medzi SR a EBOR týkajúcej sa aktivít BIDSF uznesením č. 1082/2001. Následne dňa 16. 11. 2001 bola predmetná Dohoda podpísaná na 1. Zhromaždení prispievateľov do BIDSF v ústredí EBOR v Londýne. Rámcová dohoda nadobudla účinnosť dňom vydania tzv. Legal Opinion dňa 
15. 8. 2002.

Dňa 14. 12. 2004 bola vláde SR predložená informácia o činnosti BIDSF za predchádzajúce obdobie. Tento dokument podáva informáciu o činnosti BIDSF za obdobie 
od 1. 12. 2004 do 31. 10. 2005.

Aktivity MH SR

Ministerstvo hospodárstva SR v zastúpení ministrom hospodárstva ako signatárom Rámcovej dohody medzi SR a EBOR plní úlohu generálneho dohľadu a kookoordinácie v rámci procesu projektu riadenia týkajúceho sa vyraďovania JE V1 Jaslovské Bohunice financovaného z BIDSF od jeho počiatku, t.j. od doby prípravy a tvorby textu Rámcovej dohody.

Dňa 10. 12. 2004 sa v centrále EBOR v Londýne uskutočnilo 7. Zhromaždenie prispievateľov do fondu BIDSF. Okrem predstaviteľov EBOR, ako správcu fondu BIDSF, sa ho zúčastnila i slovenská delegácia zložená z predstaviteľov Ministerstva hospodárstva Slovenskej republiky, Slovenských elektrární, a.s. a Slovenskej elektrizačnej prenosovej sústavy, a.s. Na Zhromaždení sa prezentovali i reprezentanti prispievateľov a to Európskej únie, Rakúska, Dánska, Francúzska, Holandska, Španielska, Švajčiarska a Veľkej Británie a donora Írska. Zhromaždenie schválilo Grantovú dohodu č. 004 pre projekt „Rekonštrukcia systému fyzickej ochrany AKOBOJE pre vyraďovanie blokov JE V1“, Grantovú dohodu č. 006 pre projekt „Prepravné prostriedky kvapsalných historických RAO z JE V1 k existjúcim spracovateľským linkám“, Grantovú dohodu č. 007 pre projekt „Vypracovanie súhrnnej dokumentácie potrebnej pre licenčnú fázu ukončenie prevádzky JE V1 a fázu zahajovania vyraďovania“ a Grantovú dohodu č. 008 pre projekt „ Modifikácia miestneho systému vykurovania“.

Dňa 17. 6. 2005 sa konalo zasadnutie Spoločného výboru SR a EBOR. Ako členovia sa ho zúčastnili zástupcovia Ministerstva hospodárstva SR, Úradu jadrového dozoru SR, Štátneho fondu likvidácie jadrovo energetických zariadení, Slovenských elektrární a.s., Slovenskej elektrizačnej prenosovej sústavy, a.s. a EBOR. Ako pozorovatelia sa prezentovali reprezentanti Úradu vlády SR a Ministerstva zahraničných vecí SR. Zástupkyňa Ministerstva hospodárstva SR informovala o negociačnom procese medzi Slovenskou republikou a Európskou komisiou ohľadom navýšenia finančných prostriedkov pre odstavenie JE V1 zo zdrojov Európskej únie na obdobie rokov 2007-2013. Zástupca Slovenských elektrární, a.s. predložil projekty v rámci Grantovej dohody č. 009, ktoré členovia Spoločného výboru schválili: „Nakladanie s vyhoreným palivom“, „Systém riadenia dokumentácie“, „Databáza vyraďovania“, „Spracovanie a úprava historických odpadov“ a „Rozšírenie RÚ RAO Mochovce“. Zástupca EBOR poukázal na pretrvávajúce problémy s vypracovávaním a schvaľovaním príslušných dokumentov v Slovenských elektrárňách, a.s. Súčasne označil za nedostatočnú prácu s ľudskými zdrojmi v zmienenej spoločnosti, čím mal na mysli nedoriešenú otázku projektových manažérov PMJ. Podľa názoru Ministerstva hospodárstva SR je v súčasnosti personálne obsadenie PMJ v Slovenských elektrárňach, a.s. postačujúce. V prípade rozšírenia prípadných aktivít príslušnej PMJ bude riešené aj jej personálne obsadenie so zreteľom na zabezpečenie adekvátnej miery efektivity činností.

Dňa 14. 7. 2005 sa v centrále EBOR v Londýne konalo 8. Zhromaždenie prispievateľov do fondu BIDSF. Zúčastnili sa ho predstavitelia EBOR, Slovenskej delegácie zloženej zo zástupcov Ministerstva hospodárstva SR, Slovenských elektrární, a.s. a Slovenskej elektrizačnej prenosovej sústavy, a.s.,  reprezentanti prispievateľov a to Európskej únie, Rakúska, Dánska, Francúzska, Holandska, Španielska, Švajčiarska a Veľkej Británie a donora Írska. Zhromaždenie zaznamenalo, že Írsko zvýšilo na konci roka 2004 svoj dar z 0,5 MEUR na 0,66 MEUR. Zhromaždenie uvítalo predbežné výsledky Štúdie najnižších nákladov energetického sektora, požiadalo EBOR, aby pokračovala vo vypracovávaní zoznamu projektov ako jadrových, tak i nejadrových a vyjadrilo sa, že regulátor by sa mal podieľať na rozvojových projektoch a to najmä na takých, ako projekt A5-E „Riadenie vyhoreného paliva“.

Ministerstvo hospodárstva SR, v rámci úlohy vyplývajúcej z predchádzajúcich uznesení vlády SR o odstavení JE V1 Jaslovské Bohunice v rokoch 2006 a 2008, je garantom koordinácie činností príslušných akciových spoločností, ktoré sú popísané nasledovne: 

Aktivity Slovenských elektrární, a.s.

Organizácia Projektu

Dňa 10.12. 2004 sa v Londýne uskutočnilo 7. Zhromaždenie prispievateľov, na ktorom boli predložené a schválené grantové dohody pre nasledovné projekty:
•	projekt A2.1 - Príprava analýz a dokumentácie skutočného stavu pre podmienky ukončovania prevádzky JE V1 - GA007
•	projekt A3-A - Rekonštrukcia ochrany areálu AKOBOJE - GA004
•	projekt A5-B1 - Modifikácia vykurovania objektov SE EBO a distribúcie technologickej pary - GA008
•	projekt C7-D - Prepravné kontajnery pre historické kvapalné RAO - GA006

Dňa 14. júla 2005 sa uskutočnilo 8. Zhromaždenie prispievateľov, kde boli prezentované a následne schválené nasledovné projekty ako GA009:
•	projekt A5-E - Nakladanie s vyhoreným palivom
•	projekt A2.2 - Systém riadenia dokumentácie
•	projekt B6.4 - Databáza vyraďovania
•	projekt C7-C - Spracovanie a úprava historických odpadov
•	projekt C9.1 - Štúdia realizovateľnosti rozšírenia RÚ RAO Mochovce

Školenia a semináre PMJ
	
Konzultant sa zaviazal v rámci zmluvy, že dohodnutú dokumentáciu, služby alebo iné formy jej plnenia bude predkladať formou tzv. „predmetných dodávok - Deliverables“. V rámci „D2“ (prenos a odovzdanie know-how a súbor výcvikových programov projektového riadenia PMJ pre personál PMJ na rozvoj zručností a prístupov, vrátane dokumentácie, ktorá sa má odovzdať, a nástrojov riadenia (manuály, postupy, softvér, atď.)) uskutočnil Konzultant  výcvik personálu PMJ. Za týmto účelom boli v sledovanom období realizované nasledovné školenia a tréningy:
•	technický tréning v Lyone v dňoch 13.-17.12.2004, obsahovo zameraný na:
1.	praktické používanie pravidiel obstarávania EBOR prác, tovarov a služieb
2.	sledovanie nákladov (pokračovanie predchádzajúceho tréningu)
•	technický tréning v Bruseli v dňoch 14.-15. 3.2005, zameraný na praktické používanie kontraktov typu FIDIC - Nároky a škody

Zabezpečenie systému riadenia kvality

Skupina zabezpečenia systému kvality (QA) v uvedenom období mala za cieľ pokračovať v budovaní systému kvality vydávaním a revíziou smerníc a manuálov pre riadenie činností PMJ. Ďalšou úlohou bolo optimalizovať účel a činnosť archívu PMJ i samotný systém riadenia dokumentácie. Problémy uvedené v záveroch interného QA auditu z konca októbra stále zostávajú otvorené a sú v štádiu riešenia.  

Plánovanie a tvorba harmonogramu

V oblasti plánovania a tvorby príslušných harmonogramov bola činnosť v sledovanom období zameraná na implementáciu nástrojov riadenia projektu do Integrovaného časového plánu tzv. Integrated Project Base-line Time Schedule (IPBTS). Uvedený Integrovaný časový plán tvorí dodávku Konzultanta D10, ktorá bola Klientom schválená dňa 6.12.2004.
Bola vytvorená matica úloh a ľudských zdrojov. Ku všetkým relevantným úlohám boli podľa potrieb IPBTS naplánované ľudské zdroje a náklady pre obdobie Feb2005-Dec2007. Toto priradenie predstavuje množstvo predpokladaných nákladov na jednotlivé pracovné úlohy.
Pre kontrolu nákladov bol navrhnutý spôsob sledovania skutočných nákladov v náväznosti na mesačné vyhodnocovanie Time sheets s použitím kódov stanovených pre každý projekt a každú úlohu.
Po schválení Deliverable 8 sa začal IPBTS komplexne prehodnocovať vzhľadom na výsledky uvedeného dokumentu, kde boli navrhnuté nové projekty, o ktoré je potrebné IPBTS rozšíriť (t.j. C-projekty a A5-F projekt).
Pre účely vyhodnotenia 2. fázy plnenia služieb Konzultanta sa prehodnocuje a upresňuje výška nákladov jednotlivých projektov v rámci celého IPBTS tak, aby nedošlo k prekročeniu zmluvne dohodnutých Second Interim Maximum Value a Overall Maximum Value.
Pre uzatvorené kontrakty (A5-B2, C7-D2, C7-D3 a B6.1) boli rozpracované detailné harmonogramy realizácie.

Obstarávanie a financovanie

Etapy obstarávania jednotlivých projektov prebiehajú v súlade so schváleným IPBTS. Stav v obstarávaní jednotlivých projektov je podrobne uvedený v kap. 10 „Implementácia projektov“.
V oblasti financovania je priebežne aktualizovaný Systém kontroly nákladov Konzultanta spotrebovaných v rámci prípravy projektov BIDSF. Systém kontroly nákladov sumarizuje náklady spotrebované na odmeny a refundovateľné náklady.
Počas sledovaného obdobia Konzultant ukončil I. fázu projektu ohraničenú „First Interim Maximum Value“ vyplývajúcej zo zmluvy. Uvedená hodnota „First Interim Maximum Value“ nebola prekročená a Konzultant vstúpil dňom 4. februára 2005 do II. fázy projektu, ktorej predpokladaný dátum ukončenia je október 2005.
Na základe schváleného IPBTS, Plánu obstarávania, podpísaných a pripravovaných grantových dohôd bol vypracovaný predbežný rozpočet spotreby finančných prostriedkov z fondu BIDSF na obdobie rokov 2005-2007:
•	rok 2005 - 6 600 000 €
•	rok 2006 - 30 790 000 €
•	rok 2007 - 27 600 000 €
Celkovo bolo z fondu BIDSF v sledovanom období december 2004 - september 2005 vyčerpaných 2 553 897,52 €. Z toho na projekty , ktoré sú v kompetencii SE, a.s. bolo vyčerpaných 2 351 637,77 €.  ( Na  projekt Rekonštrukcie 400 kW transformátorovej stanice Križovany, ktorý sú v kompetencii SEPS, a.s. bolo vyčerpaných 202 259,75 €.) Vzhľadom na zálohové platby na nové projekty koncom roka 2005 sa očakáva do konca roka 2005 celkové čerpanie  6 600 000 €.

Bezpečnosť a licencovanie 

V sledovanom období bola činnosť skupiny licencovania PMJ zameraná hlavne na nasledovné oblasti: 
•	analýza požiadaviek EBOR a EU pri tvorbe dokumentácie súvisiacej s posudzovaním vplyvov na ŽP v procese vyraďovania jadrovo-energetických zariadení (tzv. EIA správa), 
•	súpis základných legislatívnych podkladov pri tvorbe súťažnej dokumentácie pre projekt B6.2 „Tvorba EIA správy pre vyraďovanie JE V1“, 
•	komunikácia so štátnymi dozornými orgánmi v oblasti jadrovej a radiačnej bezpečnosti (ÚJD SR, MZ SR),
•	D8 - príprava licenčných požiadaviek pre projekty navrhnuté v D8
Vzhľadom ku skutočnosti, že v decembri 2004 nadobudol účinnosť nový zákon o mierovom využití jadrovej energie č. 541/2004 Z.z. (atómový zákon), uskutočnilo sa množstvo rokovaní medzi zástupcami dozoru a PMJ. Jedným z podstatných dôvodov týchto rokovaní bolo vyjasnenie si požiadaviek ÚJD SR v období istého legislatívneho vákua spôsobeného neexistenciou vyhlášok ako vykonávacích právnych predpisov k atómovému zákonu. Predmetná zmena sa prejavila v nutnej aktualizácií dokumentov vydaných PMJ ako sú napr. Plán licencovania (D24), licenčných požiadaviek pre jednotlivé projekty a v Manuáli pre licencovanie. 
Jedným z dôležitých rokovaní na pôde ÚJD SR bola aj prezentácia k projektom bloku C- zameraná na samotné vyraďovanie a nakladanie s RAO a odpadmi všeobecne. Bola predložená koncepcia rozširovania RÚ RAO a pri tejto príležitosti boli prediskutované potrebné legislatívne kroky na využitie a rozšírenie úložiska aj na ukladanie veľmi nízkych RAO, i keď nie je takáto kategória ustanovená v legislatíve. 

Rozsah inžinierskych prác 

Hlavnými činnosťami skupiny inžinieringu boli:

1.	Vypracovanie „Správy o stratégii nakladania s historickými odpadmi a s odpadmi z vyraďovania JE V1“ (Deliverable 8) - viď kap. 9.
2.	Príprava technickej špecifikácie pre projekt - Rekonštrukcia systému fyzickej ochrany areálu - AKOBOJE (projekt A3A).
3.	Súťažná dokumentácia pre projekt A2.1
4.	Súťažná dokumentácia pre vypracovanie štúdií realizovateľnosti pre projekty A5-B1 a C7-D2
5.	Hodnotenie súťažných ponúk pre projekty A5-B2 a A2.1
6.	Príprava technických štúdií pre projekty A3-B, A3-C, A2.2, B6.4 a A5-E pre potreby vypracovania návrhov grantových dohôd

Tvorba stratégie nakladania s historickými odpadmi a s odpadmi z vyraďovania JE V1 - Deliverable 8

Správa o stratégii nakladania s historickými odpadmi a s odpadmi z vyraďovania JE V1, t.j. D8 je nosným dokumentom činnosti Konzultanta v druhej fáze Projektu. V uvedenom dokumente Konzultant hodnotí prijateľnosť technológií na spracovanie a likvidáciu odpadov navrhnutých Klientom. Konzultant doporučil a zdôvodnil všetky dodatočné technológie nakladania s odpadmi považované za potrebné na úpravu, spracovanie a uloženie historických odpadov a odpadov z vyraďovania, z hľadiska údajov z aktualizovaného koncepčného plánu vyraďovania a podľa potreby aj z hľadiska dodatočných analýz a štúdií. Bol vyhodnotený rozsah, v ktorom budú tieto technológie určené pre odpady z JE V1 alebo odpady z iných zariadení. Na základe predbežného konceptu dokumentu, ktorý popisoval inventár skladovaných odpadov, ďalej odpadov ktoré vzniknú do odstavenia JE V1 a odpadov ktoré podľa predpokladu vzniknú pri jej vyraďovaní, bol vypracovaný draft správy, ktorý bol posúdený skupinou medzinárodných expertov (tak ako to bolo aj v prípade dokumentu D3 „Koncepcia ukončovania prevádzky“). Po zapracovaní pripomienok a doporučení skupiny medzinárodných expertov bol finálny dokument „Stratégie nakladania s historickými odpadmi a s odpadmi z vyraďovania JE V1“ predložený Klientovi a do EBOR na schválenie. Táto správa je strategickým dokumentom pre zdôvodnenie nevyhnutných technológií potrebných pre nakladanie s RAO JE V1. Boli identifikované aj tri nové projekty. Uvedený dokument bol prezentovaný a prijatý v júli 2005 na Zhromaždení prispievateľov a oficiálne schválený EBOR dňa 25.8.2005.

V súčasnosti sa vypracováva oficiálny preklad uvedenej štúdie, ktorý bude predložený ÚJD SR na základe ich požiadavky byť informovaný o každom strategickom dokumente vypracovanom v PMU BIDSF pre potreby bezpečného odstavenia a vyraďovania JE V1.

Implementácia projektov

Projekty „A“

Projekt A3-A „Rekonštrukcia systému fyzickej ochrany areálu - AKOBOJE“
Po schválení výšky spolufinancovania zo strany SE, a.s. a EBOR a bol návrh grantovej dohody GA004 predložený a prijatý na decembrovom Zhromaždení prispievateľov. Po stanovení spôsobu obstarávania projektu bola dňa 13.7.2005 podpísaná grantová dohoda GA004. V súčasnosti Konzultant dokončuje technickú špecifikáciu. Po jej schválení bude  vyhlásená súťaž na výber dodávateľa.

Projekt A3-B „Rekonštrukcia systému vyrozumenia a varovania obyvateľstva“
Projekt A3-B je jedným z projektov, ktorých návrh grantovej dohody mal byť predložený na Zhromaždení prispievateľov dňa 14.7.2005. PMJ vypracovala draft technickej štúdie, ktorá bola zaslaná do EBOR a Klientovi na pripomienkovanie. Vzhľadom na nesplnenie legislatívnych požiadaviek ešte stále nie je schválená veľkosť oblasti ohrozenia pre JE V1. Pripravovaná technická dokumentácia vychádza z existujúcich technických štúdií, na základe ktorých možno predpokladať, že oblasť ohrozenia pre JE V1 bude 20 km a po ukončení prevádzky menej ako 10 km. Tento fakt však nie je oficiálne potvrdený zo strany ÚJD SR, čo znemožňuje nadefinovať rozsah činností projektu. Po získaní vyjadrenia ÚJD SR bude dokončená technická štúdia a v nej uvažovaný rozsah činností a odhad ceny projektu budú predložené EBOR na schválenie.

Projekt A3-C „Premiestnenie havarijného centra“
Práce na technickej štúdii boli dočasne pozastavené kvôli pretrvávajúcim problémom, ktoré vyplývajú z budúceho rozdelenia areálov SE EBO a SE VYZ a ktoré bude mať zásadný vplyv na koncepčné riešenie projektu. Návrh grantovej dohody bude predložený na Zhromaždení prispievateľov v decembri 2005.

Projekt A5-B1 „Úprava systému vykurovania SE EBO“
Návrh grantovej dohody GA008 pre projekt bol predložený a schválený Zhromaždením prispievateľov v dňoch 9.-11.12. 2004. Grantová dohoda medzi SE, a.s. a EBOR bola podpísaná v januári 2005 a 21. marca nadobudla účinnosť vydaním „Letter of Effectiveness“.
Vzhľadom k tomu, že existujú viaceré možnosti technického riešenia tohto projektu, bolo podľa pravidiel obstarávania EBOR „Small Shopping“ zadané vypracovanie Štúdie realizovateľnosti. Spracovateľom štúdie je VÚJE, a.s. s termínom dodania štúdie 7.6.2005.
Na základe výsledkov štúdie bolo vybrané optimálne technické riešenie. V súčasnosti Konzultant dokončuje vypracovanie technickej špecifikácie a súťažnej dokumentácie pre projekt. Po jej schválení zo strany EBOR bude vyhlásená súťaž na výber dodávateľa.

Projekt A5-B2 „Rekonštrukcia pomocnej kotolne“
Súťaž bola zverejnená 4.11.2004, termín predloženia ponúk bol 11.1.2005. Hodnotenie ponúk prebehlo v dňoch 11.-26.1.2005. Víťazom súťaže sa stala slovenská firma Istronergo Group, a.s. Na základe požiadavky EBOR bol u budúceho dodávateľa vykonaný pracovníkmi PMJ audit (Due Diligence) na potvrdenie spôsobilosti uvedeného uchádzača. Správa z auditu bola zaslaná na schválenie do EBOR dňa 8. marca 2005. Bolo vydané územné rozhodnutie pre výstavbu plynovej prípojky pre novú pomocnú kotolňu. Dňa 21. marca bol EBOR vydaný Letter of Effectiveness, čím vstúpila GA003 do platnosti.
Zmluva bola podpísaná oboma zmluvnými stranami 16.5.2005. Projekt by mal byť podľa predbežného harmonogramu ukončený do konca marca 2006.
V súčasnosti prebieha schvaľovanie projektovej dokumentácie a očakáva sa vydanie stavebného povolenia koncom októbra 2005. Vybraný dodávateľ je pripravený personálne aj materiálne na realizáciu projektu. V novembri 2005 budú na stavenisko dovezené hlavné komponenty projektu.

Projekt A2.1 „Prevádzková a bezpečnostná dokumentácia pre ukončovanie prevádzky JE V1“
Schválený návrh grantovej dohody GA007 pre projekt bol predložený a prijatý na Zasadnutí prispievateľov v dňoch 10.12.2004. GA007 bola podpísaná 11.1.2005. Grantová dohoda GA007 nadobudla účinnosť dňa 29. 3. 2005.
Po vypracovaní technickej špecifikácie a súťažnej dokumentácie a jej schválení zo strany SE, a.s a EBOR bola zahájená súťaž s termínom predloženia ponúk do 5.9.2005.
Z II. kola súťaže odstúpili 2 uchádzači (konzorcium BNG & Enconet Consulting a konzorcium S.o.g.i.n, S.p.a. & Ansaldo, S.p.a.), ponuku predložilo konzorcium VUJE, a.s. a RELKO, s.r.o.). V súčasnosti prebiehajú rokovania o obsahu a cene zmluvy.

Projekt A2.2 „Dokumentácia súčasného stavu“
Uvedený projekt bol predložený spolu s projektom B6.4 „Databáza vyraďovania JE V1“ ako návrh grantovej dohody GA009 na Zhromaždení prispievateľov v júli 2005. GA009 bola podpísaná 13.9.2005. V súčasnosti Konzultant vypracováva technickú špecifikáciu.

Projekt A5-E „Nakladanie s vyhoretým palivom z JE V1“
Návrh grantovej dohody na financovenie projektu A5-E bol predložený na Zhromaždení prispievateľov dňa 14.7.2005 ako súčasť GA009. Po vypracovaní súťažnej dokumentácie bola dňa 12.9.2005 zverejnená výzva na vyjadrenie záujmu s termínom vyjadrenia záujmu do 12.10.2005. Vyhodnotenie vyjadrenia záujmu je plánované na 18.10.2005. Následne bude vyhlásené II. kolo súťaže.

Projekt A4 „Zabezpečenie vhodných dekontaminačných zariadení“
Projekt A4 bude spolu s projektom C7-A „Spracovanie kovových odpadov“ predložený na Zhromaždení prispievateľov dňa 21.11.2005. V súčasnosti sa vypracováva technická štúdia pre potreby vypracovanie návrhu grantovej dohody.

Projekt A5-F „ Skladovacie zásobníkmi vyhoreného jadrového paliva“

V rámci modernizácie a zvyšovania kapacity MSVP je potrebné obstarať nové kompaktné zásobníky na VJP. Predmetom tohto projektu je obstaranie kompaktných zásobníkov na VJP JE V1. Na základe technickej štúdie bude požiadané o udelenie grantu. Rozsah a cena projektu bude prerokovaná s EBOR.

Projekty „B“

B6 - Vypracovanie dokumentácie vyraďovania JE V1

Projekt B.6 - „Dokumentácia vyraďovania JE V1“ pozostáva zo štyroch podprojektov:
•	B6.1 - „Koncepčný plán vyraďovania JE V1“
•	B6.2 - „Správa o hodnotení vplyvu vyraďovania JE V1 na životné prostredie“
•	B6.3 - „Plán prvej etapy vyraďovania JE V1“
•	B6.4 - „Databáza vyraďovania JE V1“
Grantová dohoda GA005 pre projekty B61 a B6.2 nadobudla účinnosť 21.marca 2005.

Projekt B6.1 „Koncepčný plán vyraďovania JE V1“
Začiatkom decembra bola schválená súťažná dokumentácia pre projekt a zverejnením výzvy na predloženie ponúk bola zahájená súťaž na výber dodávateľa. Do užšieho výberu sa dostali 4 firmy, ktoré boli dňa 13. januára 2005 pozvané na prehliadku lokality JE V1. V II. kole súťaže bolo na základe predložených technických a finančných ponúk ako najúspešnejšie vyhodnotené nemecko-slovenské konzorcium EWN, GmbH a STM-SR, a.s. Zmluva medzi konzorciom a SE, a.s. bola uzatvorená dňa 24.5.2005.
V súčasnosti projekt prebieha podľa schváleného harmonogramu a jednotlivé dodávky konzultanta pre projekt B6.1 vecne spĺňajú zmluvne stanovený rozsah.

Projekt B6.2 „Správa o hodnotení vplyvov vyraďovania JE V1 na životné prostredie“

Po schválení výsledkov I. kola súťaže v orgánoch SE, a.s.(18.1.2005) boli poslané na schválenie do EBRD (21.1.2005). EBRD prejavila požiadavku na rozšírenie užšieho výberu zo 4 na 6 uchádzačov s odôvodnením, že má byť uprednostnené širšie spektrum firiem. Uvedený uchádzači boli vyzvaný zúčastniť sa II. kola súťaže s termínom predloženia ponúk do 8.9.2005, ktorého vyhodnotenie v súčasnosti prebieha. Vypracovanie Správy o hodnotení vplyvov na ŽP je časovo závislé na výstupoch z Koncepčného plánu vyraďovania JE V1 (projekt B6.1). Z uvedeného dôvodu je podpis zmluvy s budúcim dodávateľom naplánovaný na november 2005.

Projekty „C“

Projekt C7-D „Prepravné prostriedky na prepravu koncentrátov a ionexov k spracovateľským linkám“

Začiatkom decembra 2004 bola schválená technická štúdia pre projekt, následne bol na decembrovom Zhromaždení prispievateľov prijatý návrh grantovej dohody GA006. GA006 bola podpísaná 11.1.2005 a účinnosť nadobudla 22.3.2005. Technická štúdia navrhla vzhľadom k charakteru projektu, rozdeliť tento na 3 podprojekty:

1.	podprojekt C7-D.1 „Obstaranie prepravného kontajnera na koncentráty“

Obstarávanie bolo pozastavené vzhľadom na prebiehajúce testy existujúceho kontajnera, ktorý bol zakúpený SE, a.s. a jeho schválenie ÚJD SR. Vydanie súhlasu ÚJD SR sa predpokladá koncom roka 2005.

2.	podprojekt C7-D.2 „Vzorkovanie a charakteristika ionexov v skladovacích nádržiach JE V1“

Technická špecifikácia pre projekt bola schválená EBOR a SE, a.s. v januári 2005. Následne bola vo februári 2005 vyhlásená súťaž. Zmluva na projekt bola podpísaná 11.5.2005. Projekt je realizovaný podľa zmluvne dohodnutého harmonogramu, vzorkovanie nádrží je ukončené, vypracovanie Záverečnej správy sa očakáva koncom októbra 2005.

3.	podprojekt C7-D.3 „Vzorkovanie a charakteristika RA-kalov a sedimentov v skladovacích nádržiach JE V1“

Technická špecifikácia pre projekt bola schválená EBOR a SE, a.s. v januári 2005. V apríli 2005 bola vyhlásená dvojkolová súťaž na výber dodávateľa. Zmluva na projekt bola podpísaná dňa 22.8.2005. Trvanie projektu sa predpokladá na 5 mesiacov. Projekt je realizovaný podľa zmluvne dohodnutého harmonogramu.

Projekty:
C7-C „Spracovanie a úprava historických odpadov“
C8 „Integrálny sklad RAO v areáli SE EBO“
C9 „Rozšírenie RÚ RAO Mochovce“
C10 „Uvoľňovanie materiálov z vyraďovania“
Realizácia uvedených projektov vyplýva z doporučení dokumentu D8 „Stratégia nakladania s historickými odpadmi a s odpadmi z vyraďovania JE V1“. Projekt C7-C a C9 bol predložený ako súčasť návrhu grantovej dohody GA009 na Zhromaždení prispievateľov v júli 2005. Projekty C8 a C10 budú predložené na Zhromaždení prispievateľov v novembri 2005. V súčasnosti prebiehajú práce na dokončení relevantných technických štúdií.

Projekt C7-B „ Spracovanie ionexov a kalov“

Zahájenie projektu je viazané na výsledky vzorkovania ionexov a kalov (projekty C7‑D.2 a C7-D.3) a predpokladá sa na december 2005.

Aktivity Slovenskej elektrizačnej prenosovej sústavy, a.s.

Slovenská elektrizačná prenosová sústava, a.s. (SEPS, a.s.) na základe Grantovej dohody s Európskou bankou pre obnovu a rozvoj (EBOR) uzatvorenej 10.12.2003 čerpá prostriedky z grantu BIDSF č. 002 na financovanie investičného projektu „Križovany 400 kV rekonštrukcia, 2. stavba, 2. časť a 3. stavba“. 

Na základe schémy financovania zakotvenej v Grantovej Dohode medzi SEPS, a.s. a EBOR prebehol v prvej polovici roku 2004 výber konzultačnej spoločnosti pre Projektovú Manažérsku Jednotku (PMJ), ktorá vznikla v rámci SEPS, a.s. pre účely investičných projektov financovaných prostredníctvom fondu BIDSF. Následne, v septembri roku 2004 začala konzultačná spoločnosť Fichtner GmbH spolupracovať s PMJ na príprave súťažných podkladov pre medzinárodnú súťaž na výber zhotoviteľa vyššie uvedeného diela. 

Príprava súťažných podkladov vyvrcholila ich schválením a následným vydaním „Výzvy na predkladanie ponúk“ 14.3.2005. Do verejnej súťaže sa zapojilo - súťažné podklady si prevzalo 27 účastníkov. Dňa 30.3.2005 prebehla konzultácia pre účastníkov súťaže pred predložením ponúk spojená s návštevou staveniska. V termíne na predkladanie ponúk tieto predložilo 7 firiem a konzorcií. Po hodnotení súťaže, ktoré sa začalo 15.6.2005 otváraním súťažných ponúk a bolo ukončené v júli 2005, bola hodnotiacou komisiou ako víťazná určená ponuka združenia joint-venture VUJE / AREVA. Po schválení výsledkov hodnotenia súťaže v EBOR 21.7.2005 prebehla séria rokovaní s VUJE / AREVA o podpise zmluvy a táto bola slávnostne podpísaná a nadobudla účinnosť 13.9.2005. Úvodné stretnutie zástupcov zúčastnených subjektov bolo 14.9.2005. 

Pôsobenie konzultačnej spoločnosti Fichtner GmbH bolo už pri podpise zmluvy v auguste 2004 rozdelené na dve etapy. Prvá etapa, ktorá trvala do uzatvorenia zmluvy so zhotoviteľom diela bola ukončená 20.9.2005. Zadanie pre konzultačné služby (Terms of Reference) pre Druhú etapu bolo schválené v auguste 2005, keďže však nebola ešte uzatvorená zmluva  so spoločnosťou PINSET-MASONS na poskytnutie právneho poradenstva pri uzatváraní zmluvy na Druhú etapu, SEPS, a.s. požiadala o predĺženie Prvej etapy, na čo bol udelený súhlas od EBOR. 

V prílohe 1 materiálu je uvedené zhrnutie čerpania prostriedkov z fondu BIDSF do septembra 2005 a prehľad realizácie projektov BIDSF podľa podpísaných grantových dohôd prípadne iných zmlúv je uvedený v Prílohe 2.